GL ร่วงสยอง 4 วัน กว่า 34% ตลาดวิตก “ปล่อยกู้พิศดาร”
GL ร่วงสยอง 4 วัน กว่า 34% ตลาดวิตก "ปล่อยกู้พิศดาร" เกินหลักประกัน
9 มี.ค. 2560

ผู้สื่อข่าวรายงานว่า ราคาหุ้นบริษัท กรุ๊ปลีส จำกัด (มหาชน) หรือ GL ปรับตัวลงอย่างหนักในวันนี้ (8 มี.ค.) หลังถูกถล่มขายอย่างต่อเนื่องนับตั้งแต่เปิดตลาดภาคเช้า โดยแหล่งข่าวจากแวดวงการเงิน เปิดเผยว่า สาเหตุที่ส่งผลให้ราคาหุ้น GL ปรับตัวลงแรงนั้นมาจากความกังวลของนักลงทุนต่อการที่บริษัทได้ให้เงินกู้ยืมแก่บริษัทย่อยในสิงคโปร์ ซึ่งบริษัทย่อยนี้ได้ให้บริษัทอื่นสองกลุ่มในเกาะไซปรัส และสิงคโปร์กู้ยืมเงินต่อ หรือ “แครี่เทรดข้ามชาติ” และได้นำหลักทรัพย์ส่วนหนึ่งที่เป็นหุ้นของบริษัทมาเป็นหลักทรัพย์ค้ำประกันเงินกู้ยืมจากบริษัทย่อยดังกล่าว
โดยนาย มิทซิจิ โคโนชิตะ ผู้บริหาร GL เปิดเผยว่า “มูลค่าหลักทรัพย์ค้ำประกัน (รวมถึงหุ้นของบริษัทฯ ซึ่งถูกตีมูลค่าด้วยราคาปิดในตลาดหลักทรัพย์แห่งประเทศไทย ณ วันสิ้นปี) มีมูลค่าประมาณร้อยละ 106 และร้อยละ 238 ตามลำดับของจำนวนเงินให้กู้ยืมของผู้กู้สองกลุ่มนี้”
อย่างไรก็ตาม นายโสภณ เพิ่มศิริวัลลภ ผู้สอบบัญชี สังกัดบริษัท สำนักงาน อีวาย จำกัด ให้ความเห็นว่า “เงินให้กู้ยืมเหล่านี้มีหลักทรัพย์ค้ำประกันอันประกอบด้วย อสังหาริมทรัพย์ในเกาะไซปรัสและประเทศบราซิล พันธบัตรรัฐบาลไซปรัส หุ้นในบริษัทอื่นในต่างประเทศ และหุ้นของบริษัท ซึ่งถือโดยผู้กู้”
“หากถ้าไม่คิดมูลค่าหุ้นของบริษัทที่นำมาค้ำประกันแล้ว (ตามหลักความระมัดระวังที่พึงปฏิบัติในการวิเคราะห์มูลค่าหลักประกัน หุ้นของบริษัทผู้ให้กู้ยืมเงิน ไม่ควรถูกคำนวณนับเป็นหลักทรัพย์ค้ำประกันของลูกหนี้ที่บริษัทนั้นได้ให้กู้ยืม) มูลค่าที่เหลือของหลักทรัพย์ค้ำประกันคิดเป็นมูลค่าประมาณร้อยละ 60 และร้อยละ 53 ตามลำดับ” นายโสภณ กล่าว
ทั้งนี้โดยทั่วไปแล้วการนำหลักทรัพย์ของบริษัทมาเป็นหลักทรัพย์ค้ำประกันเงินกู้ยืมนั้น ถือว่าเป็นความเสี่ยงทางการเงิน เนื่องจากยิ่งราคาหุ้นปรับตัวลงแรงมากเท่าไหร่ก็จะส่งผลให้มูลค่าของหลักทรัพย์ค้ำประกันปรับตัวน้อยลงตาม ล่าสุดปิดตลาดภาคเช้าราคาหุ้น GL อยู่ที่ระดับ 37 บาท ปรับตัวลง 11 บาท หรือ 22.92% ด้วยมูลค่าซื้อขาย 4.94 พันล้านบาท
อนึ่งราคาหุ้น GL ปรับตัวลงเป็นวันที่ 4 ติดต่อกัน นับตั้งแต่ราคาหุ้นอยู่ที่ระดับ 52.75 บาท เมื่อวันที่ 3 มี.ค.60 จนลงมาทำจุดต่ำสุดที่ระดับ 34.75 ซึ่งคิดเป็น 34% และด้วยการปรับตัวลงของราคาหุ้นเช่นนี้มีโอกาสที่จะส่งผลให้หลักทรัพย์ค้ำประกันการกู้เงินของลูกหนี้ GL มีมูลค่าลดลง